arnastofnun/IGC-2024 huggingface dataset:
Frestun á fundum Alþingis Þingsályktun - þingskjal nr. 1902

130. löggjafarþing 2003–2004.

Nr. 30/130.

Þskj. 1902 - 1013. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 22. júlí 2004 til septemberloka.

Samþykkt á Alþingi 22. júlí 2004.
Stytting þjóðvegar eitt Þingsályktunartillaga - þingskjal nr. 831

130. löggjafarþing 2003–2004.

Þskj. 831 - 553. mál.

Tillaga til þingsályktunar um könnun leiða til að stytta þjóðveg eitt.

Flm.: Ásta R. Jóhannesdóttir, Einar Már Sigurðarson, Jóhann Ársælsson.

Alþingi ályktar að fela samgönguráðherra að skipa þriggja manna nefnd til að gera úttekt á hvernig megi stytta og bæta leiðir á þjóðvegi eitt og aðalvegum sem tengja byggðir landsins við þann veg.

Nefndin skili tillögum sínum fyrir 1. september 2004.

Greinargerð.

Mikilvægi góðra vegasamgangna fyrir eflingu og vöxt byggðar eykst stöðugt. Aðdráttarafl einstakra byggðarlaga ræðst að nokkru leyti af því hvernig vegamálum er háttað. Það skiptir því miklu að akstursleiðir séu öruggar og vel færar allan ársins hring og sem allra stystar.

Flutningsmenn leggja því til að samgönguráðherra verði falið að skipa nefnd til að kanna leiðir til að bæta og stytta þjóðveg eitt. Nefndin geri samanburð á mismunandi leiðum sem færar eru til að stytta vegalengdir á milli einstakra staða eftir þjóðvegi eitt og meti hagkvæmni þeirra með tilliti til umferðaröryggis, vegalengda, vetraraksturs, kostnaðar og annarra þátta sem nefndin telur mikilvæga í slíku mati.

Á undanförnum árum hefur nokkuð verið unnið að því að bæta þjóðveg eitt en ekki liggur fyrir heildstætt mat þar sem gerður er samanburður á kostum sem velja má á milli til að bæta hann og stytta. Slíkt heildarmat gæti nýst sem stjórntæki fyrir Alþingi og aðra þá sem sinna vegamálum.
Samvinna Vestur-Norðurlanda í heilbrigðismálum Þingsályktunartillaga - þingskjal nr. 861

130. löggjafarþing 2003–2004.

Þskj. 861 - 571. mál.

Tillaga til þingsályktunar um samvinnu Vestur-Norðurlanda í heilbrigðismálum.

Flm.: Birgir Ármannsson, Guðrún Ögmundsdóttir, Hjálmar Árnason,

Einar Oddur Kristjánsson, Anna Kristín Gunnarsdóttir, Magnús Þór Hafsteinsson.

Alþingi ályktar, með hliðsjón af ályktun Vestnorræna ráðsins á ársfundi 2003, að fela ríkisstjórninni, í samvinnu við landsstjórnir Færeyja og Grænlands, að vinna að aukinni samvinnu í heilbrigðismálum á Vestur-Norðurlöndum og leita leiða til að löndin geti samnýtt krafta sína. Lagt er til að heilbrigðisyfirvöld gefi árlega út skýrslu um samstarfið og þau verkefni sem sameiginlega verður ráðist í.

Greinargerð.

Tillaga þessi er sett fram á grundvelli ályktunar Vestnorræna ráðsins nr. 1/2003 sem samþykkt var á ársfundi ráðsins 14.–16. ágúst 2003. Ályktunin var efnislega á þessa leið:

Vestnorræna ráðið ályktar að fela ríkisstjórn Íslands og landsstjórnum Færeyja og Grænlands að fela heilbrigðisyfirvöldum landanna að auka samvinnu Vestur-Norðurlanda í heilbrigðismálum.

Æskilegt er að finna samskiptum vestnorrænu landanna á sviði heilbrigðismála fastan farveg og grundvöll til frambúðar. Samskipti vestnorrænu landanna á heilbrigðissviði hafa verið óformleg á ýmsa lund. Á ráðstefnu um heilbrigðismál á Vestur-Norðurlöndum, sem Vestnorræna ráðið stóð fyrir í Ilulissat í júní 2003, gátu fulltrúar sannreynt það. Á þeirri ráðstefnu kom fram að sums staðar á Vestur-Norðurlöndum skortir margvíslega heilbrigðisþjónustu, en annars staðar er þjónustustigið mjög hátt. Með meiri samhæfingu væri án efa hægt að þjóna íbúum allra Vestur-Norðurlanda betur. Nokkur formleg samvinna hefur þó verið með löndunum á þessu sviði og má þar nefna samkomulag frá árinu 1997 um flutning bráðasjúklinga frá Austur-Grænlandi til læknismeðferðar á Íslandi. Í því samkomulagi segir að stefnt skuli að enn frekara samstarfi um heilbrigðisþjónustu.

Vestur-Norðurlönd eru víðáttumikil, vegalengdir eru miklar og margir staðir afskekktir og því nokkrum erfiðleikum bundið að uppfylla ýtrustu kröfur um samræmda heilbrigðisþjónustu. Vestnorræna ráðið hefur þrátt fyrir það lagt til að heilbrigðisráðuneyti Íslands og Færeyja og heilbrigðisskrifstofa Grænlands taki upp samstarf og löndin miðli hvert til annars reynslu sinni af rekstri heilbrigðiskerfis og stjórnsýslu, skiptist á upplýsingum um fagleg málefni og kanni hvernig nýta megi krafta lækna og annars fagfólks öllum íbúum vestnorrænna landa til heilla. Þá hefur ráðið lagt til að heilbrigðisráðuneyti Íslands og Færeyja og heilbrigðisskrifstofa Grænlands láti útfæra „samvinnulíkan“ sem hægt yrði að styðjast við til að leysa ýmis úrlausnarefni. Einnig hefur ráðið lagt til að framangreind stjórnvöld láti árlega taka saman skýrslu um framvindu samstarfsins sem yrði lögð fyrir þing landanna.
Samstarf Vestur-Norðurlanda um sjálfbæra nýtingu fiskstofna Þingsályktunartillaga - þingskjal nr. 862

130. löggjafarþing 2003–2004.

Þskj. 862 - 572. mál.

Tillaga til þingsályktunar um aukið samstarf Vestur-Norðurlanda um sjálfbæra nýtingu sameiginlegra fiskstofna.

Flm.: Birgir Ármannsson, Guðrún Ögmundsdóttir, Hjálmar Árnason,

Einar Oddur Kristjánsson, Anna Kristín Gunnarsdóttir, Magnús Þór Hafsteinsson.

Alþingi ályktar, með hliðsjón af ályktun Vestnorræna ráðsins á ársfundi 2003, að fela ríkisstjórninni, í samvinnu við landsstjórnir Færeyja og Grænlands, að efla enn frekar samstarf landanna um veiðar úr sameiginlegum fiskstofnum og stuðla að samningum sem tryggi áfram sjálfbæra nýtingu þeirra.

Greinargerð.

Tillaga þessi er sett fram á grundvelli ályktunar Vestnorræna ráðsins nr. 2/2003 sem samþykkt var á ársfundi ráðsins 14.–16. ágúst 2003. Ályktunin var efnislega á þessa leið:

Vestnorræna ráðið ályktar að fela ríkisstjórn Íslands, í samvinnu við landsstjórnir Færeyja og Grænlands, að auka samstarf Vestur-Norðurlanda um sjálfbæra nýtingu sameiginlegra fiskstofna.

Góður efnahagur Vestur-Norðurlanda, Færeyja, Grænlands og Íslands, er að langmestu leyti kominn undir skynsamlegri nýtingu auðæfa sjávar og af þeim sökum er brýnt að löndin hafi áfram með sér gott samstarf um sjálfbæra nýtingu sameiginlegra fiskstofna.

Auðlindir hafsins eru ekki óþrjótandi. Arðbær nýting á sameiginlegum fiskstofnum er háð því að Vestur-Norðurlönd standi saman um ábyrga stefnu. Með því móti fá komandi kynslóðir einnig notið þess arðs sem sjávarútvegur aflar íbúum landanna. Afar mikilvægt er að vestnorrænu löndin hafi með sér nána samvinnu um ábyrga fiskveiðistjórn á Norður-Atlantshafi svo að auðlindin nýtist þeim öllum til hagsbóta.

Enginn vafi er á því að Vestur-Norðurlöndum hefur tekist betur en mörgum öðrum að fullnægja grundvallarkröfum um nýtingu fiskstofna. Löndin eru aðilar að alþjóðasamningum um fiskveiðar og milli landanna eru í gildi tvíhliða samningar sem öll löndin hafa hag af.

Ávallt er þó hægt að bæta um betur og þess vegna er mikilvægt að með tvíhliða samningum um fiskveiðar og á fjölþjóðlegum vettvangi, eins og í Norðaustur- Atlantshafsfiskveiðiráðinu (NEAFC), vinni vestnorrænu löndin áfram í sameiningu að eðlilegri þróun sjávarútvegs.

Hingað til hafa Vestur-Norðurlönd getað leyst í sameiningu vandamál varðandi sameiginlega fiskstofna og er tillögu þessari ætlað að stuðla að því að svo verði áfram.

Vestnorræna ráðið beinir því þeim tilmælum til ríkisstjórna Vestur-Norðurlanda að samþykkja ályktun um þetta efni.
Breyting á XXII. viðauka við EES-samninginn Nefndarálit - þingskjal nr. 879

130. löggjafarþing 2003–2004.

Þskj. 879 - 359. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 37/2003, um breytingu á XXII. viðauka (Félagaréttur) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Bergdísi Ellertsdóttur og Finn Þór Birgisson frá utanríkisráðuneyti og Guðmund Guðbjarnarson frá fjármálaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 37/2003 frá 14. mars 2003, um breytingu á XXII. viðauka (Félagaréttur) við EES-samninginn frá 2. maí 1992, og til að fella inn í samninginn reglugerð Evrópuþingsins og ráðsins (EB) nr. 1606/2002 frá 19. júlí 2002, um beitingu alþjóðlegra reikningsskilastaðla.

Innleiðing reglugerðarinnar kallar á lagabreytingar hér á landi og þýða þarf alþjóðlegu reikningsskilastaðlana á íslensku. Fjármálaráðuneytið og þýðingarmiðstöð utanríkis-ráðuneytisins hafa þegar hafið undirbúning að þýðingu þeirra alþjóðlegu reikningsskilastaðla sem framkvæmdastjórn Evrópusambandsins hefur tekið ákvörðun um að skuli innleiða á Evrópska efnahagssvæðinu við gildistöku reglugerðarinnar 1. janúar 2005. Samkvæmt upplýsingum frá fjármálaráðuneytinu starfar nefnd sem er m.a. ætlað að kanna hvaða félög muni falla undir ákvæði reglugerðarinnar um samræmd reikningsskil og er gert ráð fyrir að fjármálaráðherra leggi fram lagafrumvarp vegna þessa á haustþingi 2004.

Nefndin leggur til að tillagan verði samþykkt.

Alþingi, 11. febr. 2004.

Jónína Bjartmarz,

varaform., frsm.

Guðmundur Árni Stefánsson.

Guðlaugur Þór Þórðarson.

Rannveig Guðmundsdóttir.

Steingrímur J. Sigfússon.

Einar K. Guðfinnsson.

Dagný Jónsdóttir.

Ágúst Ólafur Ágústsson.
Breyting á IX. og XIX. viðauka við EES-samninginn Nefndarálit - þingskjal nr. 880

130. löggjafarþing 2003–2004.

Þskj. 880 - 360. mál.

Nefndarálit um till. til þál. um staðfestingu ákvörðunar sameiginlegu EES-nefndarinnar nr. 47/2003, um breytingu á IX. viðauka (Fjármálaþjónusta) og XIX. viðauka (Neytendavernd) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Bergdísi Ellertsdóttur og Finn Þór Birgisson frá utanríkisráðuneyti og Jónínu S. Lárusdóttur frá iðnaðar- og viðskiptaráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 47/2003 frá 16. maí 2003, um breytingu á IX. viðauka (Fjármálaþjónusta) og XIX. viðauka (Neytendavernd) við EES-samninginn frá 2. maí 1992, og til að fella inn í samninginn tilskipun Evrópuþingsins og ráðsins 2002/65/EB frá 23. september 2002 varðandi fjarsölu á fjármálaþjónustu fyrir neytendur og um breytingu á tilskipun ráðsins 90/619/EBE og á tilskipunum 97/7/EB og 98/27/EB.

Sala á fjármálaþjónustu er undanþegin gildissviði laga nr. 46/2000, um húsgöngu- og fjarsölu, en markmiðið nú er að samræma reglur á Evrópska efnahagssvæðinu og tryggja neytendavernd við fjarsölu á fjármálaþjónustu. Er tilskipuninni ætlað að styrkja réttarstöðu neytenda, m.a. með því að kveða á um rétt neytenda til að falla frá fjarsölusamningi um kaup á fjármálaþjónustu. Innleiða þarf efni tilskipunarinnar fyrir 15. október 2004 en samkvæmt upplýsingum frá viðskiptaráðuneytinu verður frumvarp líklega ekki lagt fram fyrr en á haustþingi. Utanríkismálanefnd telur rétt að vekja athygli á að verulegar líkur eru á að ekki verði staðið við innleiðingarfrestinn af þeim sökum.

Nefndin leggur til að tillagan verði samþykkt.

Alþingi, 11. febr. 2004.

Jónína Bjartmarz,

varaform., frsm.

Guðmundur Árni Stefánsson.

Guðlaugur Þór Þórðarson.

Rannveig Guðmundsdóttir.

Steingrímur J. Sigfússon.

Einar K. Guðfinnsson.

Dagný Jónsdóttir.

Ágúst Ólafur Ágústsson.
Breyting á XXII. viðauka við EES-samninginn Þingsályktun - þingskjal nr. 940

130. löggjafarþing 2003–2004.

Nr. 6/130.

Þskj. 940 - 359. mál.

Þingsályktun um staðfestingu ákvörðunar sameiginlegu EES-nefndarinnar nr. 37/2003, um breytingu á XXII. viðauka (Félagaréttur) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 37/2003 frá 14. mars 2003, um breytingu á XXII. viðauka (Félagaréttur) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (EB) nr. 1606/2002 frá 19. júlí 2002 um beitingu alþjóðlegra reikningsskilastaðla.

Samþykkt á Alþingi 23. febrúar 2004.
Breyting á IX. og XIX. viðauka við EES-samninginn Þingsályktun - þingskjal nr. 941

130. löggjafarþing 2003–2004.

Nr. 7/130.

Þskj. 941 - 360. mál.

Þingsályktun um staðfestingu ákvörðunar sameiginlegu EES-nefndarinnar nr. 47/2003, um breytingu á IX. viðauka (Fjármálaþjónusta) og XIX. viðauka (Neytendavernd) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 47/2003 frá 16. maí 2003, um breytingu á IX. viðauka (Fjármálaþjónusta) og XIX. viðauka (Neytendavernd) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2002/65/EB frá 23. september 2002 varðandi fjarsölu á fjármálaþjónustu fyrir neytendur og um breytingu á tilskipun ráðsins 90/619/EBE og á tilskipunum 97/7/EB og 98/27/EB.

Samþykkt á Alþingi 23. febrúar 2004.
Breyting á kennitölukerfinu Þingsályktunartillaga - þingskjal nr. 14

131. löggjafarþing 2004–2005.

Þskj. 14 - 14. mál.

Tillaga til þingsályktunar um breytingu á kennitölukerfi.

Flm.: Sigurjón Þórðarson.

Alþingi ályktar að fela ráðherra Hagstofu Íslands að gera úttekt á þeim forsendum sem liggja að baki kennitölukerfi einstaklinga hér á landi. Borið verði saman form kennitölu einstaklinga hér á landi og í nágrannaríkjum með tilliti til þess hvort þar sé notast við sambærileg kerfi til auðkenningar og hvort í þeim felist augljósar persónuupplýsingar. Þá verði metnir kostir og gallar þess að taka upp nýtt kerfi sem væri laust við persónuupplýsingar og gæti staðið við hlið núverandi kennitölukerfis þannig að fólk hefði val um kennitölu.

Greinargerð.

Tillaga þessi var áður flutt á 130. löggjafarþingi.

Samkvæmt upplýsingum frá Þjóðskrá var hætt að nota nafnnúmer hér á landi um áramótin 1987/1988 og kennitölur teknar upp til að auðkenna einstaklinga. Einstaklingar fæddir 1975 og síðar fengu ekki nafnnúmer heldur kennitölur.

Kennitölukerfið hefur reynst vel, að öðru leyti en því að í kennitölum okkar felast persónuupplýsingar. Oft hefur verið bent á að kennitölur séu notaðar óhóflega hér á landi og þeim mun bagalegra þykir fólki að þurfa sífellt að veita persónulegar upplýsingar ef það kærir sig ekki um það.

Það eru sjálfsögð réttindi að fólk geti valið um það hvort það veitir persónulegar upplýsingar á borð við fæðingardag sinn og ár eða ekki. Rétt er að geta þess að í ríkjum þar sem íbúafjöldi hleypur á hundruðum milljóna, eins og t.d. í Bandaríkjunum, eru notaðar kennitölur sem veita engar persónuupplýsingar um viðkomandi einstaklinga.

Tæknilega á ekki að vera vandkvæðum bundið að gera fólki mögulegt að velja hvort það notar þá kennitölu sem hið opinbera hefur úthlutað því eða sækir um aðra sem ekki felur í sér neinar persónuupplýsingar.

Eflaust mætti innheimta hóflegt gjald af þeim sem kjósa sér kennitölu úr hinu nýja auðkennakerfi ef kerfið þætti ella of kostnaðarsamt fyrir ríkissjóð.
Framhaldsskóli við utanverðan Eyjafjörð Þingsályktunartillaga - þingskjal nr. 146

131. löggjafarþing 2004–2005.

Þskj. 146 - 146. mál.

Tillaga til þingsályktunar um stofnun framhaldsskóla við utanverðan Eyjafjörð.

Flm.: Birkir J. Jónsson, Halldór Blöndal, Kristján L. Möller,

Steingrímur J. Sigfússon, Sigurjón Þórðarson, Dagný Jónsdóttir,

Arnbjörg Sveinsdóttir, Einar Már Sigurðarson, Þuríður Backman.

Alþingi ályktar að fela menntamálaráðherra undirbúning að stofnun framhaldsskóla við utanverðan Eyjafjörð. Haft verði að markmiði að bjóða upp á nám til stúdentsprófs auk þess sem skólinn sérhæfi sig í sjávarútvegsmenntun.

Ráðherra skipi undirbúningshóp sem í sitji fulltrúi menntamálaráðherra, sem veiti hópnum forustu, fulltrúi ráðherra byggðamála, fulltrúi sjávarútvegsráðherra, fulltrúi Dalvíkurbyggðar, fulltrúi Ólafsfjarðarbæjar og fulltrúi Siglufjarðarkaupstaðar.

Greinargerð.

Við utanverðan Eyjafjörð búa um 4.500 manns en þar er enginn framhaldsskóli. Ljóst er, samkvæmt skýrslu Hermanns Tómassonar frá árinu 2001, að afgerandi meirihluti foreldra á svæðinu kysi að hafa þar framhaldsskóla og samkvæmt könnun sem gerð var á sama tíma hefði meiri hluti nemenda áhuga á framhaldsskólanámi á svæðinu. Kannanir sýna einnig að brottfall nemenda þaðan í framhaldsskólum á Akureyri er meira en gengur og gerist.

16–18 ára fólk telst börn eftir að sjálfræðisaldur var hækkaður en fólk á þessum aldri af svæðinu á einungis kost á framhaldsskólanámi fjarri heimili sínu. Æskilegt væri að hægt væri að stunda nám í heimabyggð fram að 18 ára aldri. Einnig mundi framhaldsskóli sinna sí- og endurmenntun á svæðinu, til hagsbóta fyrir íbúa og atvinnulíf.

Sérhæfing skólans, auk náms til stúdentsprófs, væri á sviði sjávarútvegs. Vagga útgerðar og fiskvinnslu í landinu er við Eyjafjörð og því eðlilegt að þar fari fram menntun skipstjórnarmanna og fiskvinnslufólks. Framhaldsskólahefð er fyrir á svæðinu, t.d. eiga fiskvinnsluskóli og stýrimannaskóli sér langa hefð í Dalvíkurbyggð.

Mikill stuðningur er við stofnun framhaldsskóla við utanverðan Eyjafjörð hjá sveitarfélögunum Dalvíkurbyggð, Ólafsfirði og Siglufirði og ljóst að með jarðgöngum um Héðinsfjörð mun samstarf sveitarfélaganna eflast til muna á öllum sviðum. Ljóst er að stofnun framhaldsskóla við utanverðan Eyjafjörð er mjög mikilvægt verkefni í byggðalegu tilliti enda er fjallað um málið í skýrslu sem verkefnisstjórn um byggðaáætlun Eyjafjarðar hefur skilað iðnaðarráðherra.
Skráning nafna í þjóðskrá Þingsályktunartillaga - þingskjal nr. 17

131. löggjafarþing 2004–2005.

Þskj. 17 - 17. mál.

Tillaga til þingsályktunar um bætta skráningu nafna í þjóðskrá.

Flm.: Sigurjón Þórðarson.

Alþingi ályktar að fela ráðherra Hagstofu Íslands að ráða bót á því að löng nöfn skuli ekki vera skráð í þjóðskrá fullum stöfum.

Greinargerð.

Tillaga þessi var áður flutt á 130. löggjafarþingi. Hér er því beint til ráðherra Hagstofu Íslands að finna lausn á því að löng nöfn skuli ekki vera skráð í þjóðskrá fullum stöfum. Nú er það svo að hvert skráð nafn má einungis taka 31 stafbil. Fjölmörg íslensk nöfn sem teljast ekki óvenjuleg á nokkurn hátt, til dæmis nafnið Sigríður Kristbjörg Sigurðardóttir, eru of löng til að uppfylla þessi ströngu skilyrði.

Ef vilji er fyrir hendi hlýtur að vera unnt að finna tæknilega lausn á þessum skráningarvanda svo að fólk sem heitir löngum nöfnum, jafnvel þremur fornöfnum, sem er ekki óalgengt, fái nöfn sín skráð rétt í þjóðskrá.
Íslenskun á ræðum æðstu embættismanna Þingsályktunartillaga - þingskjal nr. 175

131. löggjafarþing 2004–2005.

Þskj. 175 - 175. mál.

Tillaga til þingsályktunar um íslenskun á ræðum æðstu embættismanna.

Flm.: Sigurjón Þórðarson.

Alþingi ályktar að fela ríkisstjórninni að koma á þeirri almennu reglu að ræður sem forseti Íslands og ráðherrar flytja á erlendu tungumáli í embættis nafni verði íslenskaðar ef þess er óskað.

Greinargerð.

Hinn 21. nóvember 2003 hafnaði skrifstofa forseta Íslands að þýða ræðu sem forsetinn flutti á ensku í Columbia-háskólanum í New York miðvikudaginn 12. nóvember 2003. Forsetaembættið skýrði synjun sína með því að vísa til vinnureglu opinberra aðila, svo sem ráðherra, auk þess sem það mundi leiða til umtalsverðs aukins kostnaðar ef ræður yrðu þýddar á íslensku. Þingsályktunartillaga þessi felur í sér að umræddri vinnureglu verði breytt á þann veg að ef upp kemur ósk um þýðingu ræðu af erlendu máli yfir á íslensku þá verði orðið við þeirri ósk og viðkomandi embætti dragi úr öðrum útgjöldum.

Það ætti að vera fulltrúum þjóðarinnar kappsmál að láta þýða ræður sínar og rit á erlendum málum yfir á íslensku. Landsmenn þurfa að hafa greiðan aðgang að málflutningi æðstu embættismanna þjóðarinnar til þess að geta metið störf þeirra á opinberum vettvangi.
Starfræksla fastanefndar framkvæmdastjórnar Evrópusambandsins á Íslandi Þingsályktunartillaga - þingskjal nr. 193

131. löggjafarþing 2004–2005.

Þskj. 193 - 193. mál.

Tillaga til þingsályktunar um starfrækslu fastanefndar framkvæmdastjórnar Evrópusambandsins á Íslandi.

Flm.: Ágúst Ólafur Ágústsson, Rannveig Guðmundsdóttir, Bryndís Hlöðversdóttir,

Katrín Júlíusdóttir, Margrét Frímannsdóttir, Ásta R. Jóhannesdóttir.

Alþingi ályktar að fela utanríkisráðherra að óska eftir við framkvæmdastjórn Evrópusambandsins að skrifstofa fastanefndar framkvæmdastjórnarinnar gagnvart Íslandi verði færð til Íslands í þeim tilgangi að efla tengsl Íslands við Evrópusambandið og skilning þess á íslenskum aðstæðum og samfélagi.

Greinargerð.

Fastanefndir framkvæmdastjórnar Evrópusambandsins (ESB) eru fulltrúar framkvæmdastjórnar ESB gagnvart viðkomandi ríki og starfa sem sendiráð ESB. Fastanefndirnar eru starfræktar í tæplega 130 ríkjum og alþjóðastofnunum. Meðal helstu verkefna þeirra er að veita upplýsingar um starfsemi og stefnumál sambandsins og miðla upplýsingum til ESB varðandi samstarf þeirra ríkja þar sem þær eru. Fastanefndirnar hafa einnig það hlutverk að liðka fyrir samstarfi einstakra ríkja og Evrópusambandsins.

Fastanefnd framkvæmdastjórnar Evrópusambandsins gagnvart Íslandi og Noregi var komið á fót árið 1987 og er staðsett í Ósló. Hjá fastanefndinni starfa að jafnaði 20 einstaklingar, þar af aðeins einn íslenskur starfsmaður. Núverandi yfirmaður fastanefndarinnar er Percy Westerlund sendiherra sem tók við embættisbréfi sínu í júní 2004. Hulda Herjólfsdóttir Skogland, MA í stjórnmálafræði, sér um málefni Íslands en að jafnaði er að auki hjá fastanefndinni einn íslenskur háskólanemi í starfsþjálfun.

Fastanefndin starfar því bæði gagnvart Noregi og Íslandi. Ísland er eitt af fáum Evrópuríkjum sem ekki hefur fastanefnd með starfsstöð innan landamæra sinna. Ísland starfrækir hins vegar sendiráð í Brussel og eru því hefðbundnar gagnkvæmisskuldbindingar virtar hvað Ísland varðar.

Burt séð frá hugsanlegri aðild Íslands að ESB er alveg ljóst að það mundi þjóna hagsmunum Ísland ef fastanefnd ESB gagnvart Íslandi væri hér á landi en ekki í Noregi. Með því fengju fulltrúar ESB meiri nálægð við íslenskt samfélag og íslenska hagsmuni. Slíkt eykur skilning sambandsins á íslenskum aðstæðum.

Stærstur hluti milliríkjaverslunar Íslands er við ríki ESB og á alþjóðavettvangi er samstarfið einnig mikið. Þá er margs konar náið samstarf á milli Íslands og ríkja ESB og má þar nefna EES-samninginn og Schengen-samstarfið. Það skiptir því miklu máli að samband Íslands við ESB sé sem best.

Þótt ákvörðun um staðsetningu fastanefnda ESB liggi hjá sambandinu og framkvæmdastjórn þess er alveg ljóst að áhugi og þrýstingur íslenskra stjórnvalda á að fastanefnd verði starfrækt hérlendis skiptir miklu máli. Flutningsmenn telja því að utanríkisráðherra beri að taka þetta mál upp gagnvart Evrópusambandinu og beita sér fyrir starfrækslu slíkrar fastanefndar hér á landi.